Брянск

Брянск (на руски: Брянск) е град в Русия, административен център на Брянска област. Разположен е на 379 км югозападно от Москва по поречието на река Десна при вливането в нея на реките Болва и Снежет. Разделен е на 4 градски района: Бежицки, Володарски (включващ селището Болшое Полпино), Советски, Фокински (включващ селището от градски тип Белие Берега). История Първото споменаване на Брянск е през 1146 г. в Ипатевските летописи, като Дебрянск (също и като Дъбряньск, Дьбряньск и в други правописни форми). Имената са производни на „дъбръ“, дума от славянски произход със значение на „ров“, „низина“ или „гъста гориста местност“; районът е познат със своите гъсти гори, брянские леса, от които днес са останали много малко. Точната дата на основаване на Брянск не е известна, но косвени данни за нея могат да бъдат открити в ранни руски летописи от края на X в. Археологическите данни от разкопки край старото градище на Чашин курган през 1976 – 1979 година показват, че на територията на днешен Брянск възниква град в последната четвърт на X в. На базата на тези и други данни се счита, че градът е основан през 985 г. Брянск остава сравнително бедно селище до монголското нашествие в Русия. Той е най-северният от северските градове във владенията на черниговската династия на Рюриковичите. След като монголите убиват Михаил Черниговски и разрушават столицата му, неговият син премества столицата в Брянск. През 1310 г., когато монголите плячкосват града отново, той принадлежи на Смоленското княжество. Алгирдас Литовски придобива Брянск по наследство през 1356 г. и го отстъпва на сина си, Димитрий I Старши. До края на века, градът е оспорван от Владислав II, Витовт Велики, Свитригайла и Георгий Святославович. Великото московско княжество завладява Брянск след Ведрошката битка през 1503 г. Градът е превърнат в крепост, която играе важна роля през Смутните времена. Петър I присъединява Брянска към Киевска губерния (1709 – 1781), но Екатерина II решава да премести града към Орелска губерния през 1779 г. По нейно време е създаден и първият герб на Брянск. През XVII и XVIII в. стопанството на Брянск, който се превръща в областен търговски център, се основава на Свенския панаир, най-големият в Западна Русия. Панаирът се провежда ежегодно под покровителството на Свенски манастир. Със закон започват да се произвеждат и боеприпаси за Руската имперска армия през 1783, с което Брянск се развива от областен пазарски град във важен производствен център на металургията и текстилната индустрия. Населението надхвърля 30 000 до 1917. През 1918 Беларуската народна република предявява претенции за Брянск, но градът е завзет от болшевиките през 1919. По време на Втората световна война, Брянск е завзет от германците (от 6 октомври 1941 до 17 септември 1943) и е силно разрушен от бомбардировки. Около 60 000 съветски партизани действат във и около Брянск, нанасяйки тежки загуби на германската армия. Скоро след освобождението си Брянск става административен център на Брянска област (1944). Съвременен град Днес Брянск е важен център на стоманената и машиностроителната промишленост, а има и много други големи фабрики. Важно място заема вагоностроенето и локомотивостроенето. Брянск има два университета, три театъра и техническа академия. Брянска област е умерено пострадала от аварията в Чернобил. Родени в Брянск Виктор Афанасиев, руски космонавт Светлана Кривельова, състезателка по хвърляне на гюле Наум Габо, скулптор и архитект Починали в Брянск Станке Димитров (Марек), български комунистически лидер, загинал при самолетна катастрофа близо до града. Побратимени градове Гомел, Беларус Добеле, Латвия Дупница, България Дьор, Унгария Карлово, България Конин, Полша Лоуъл, Масачузетс, САЩ Могильов, Беларус Науйойи Акмяне, Литва Орел, Русия Северодвинск, Русия Чернигов, Украйна Източници Външни препратки ((ru)) История на Брянск от уебсайта на регионалната администрация Архив на оригинала от 2006-12-01 в Wayback Machine. ((ru)) Унеча – градове в Брянска област ((en)) Google Сателитни снимки